ועדת הכלכלה, כנסת 16, פרוטוקול מספר 258, 2004-09-01 10:00

שלום שמחון: שלום, אני פותח את ישיבת הוועדה.

שלום שמחון: אני שמח לפגוש אתכם ביום שבו מתפרסמים נתונים מצוינים שלכם.

שלום שמחון: אני חייב להחמיא לכם על התוצאות היוצאות מן הכלל.

שלום שמחון: תמיד טוב לשמוע שהמערכת עובדת יפה ושהרווחים שלה הם יוצאים מן הכלל.

שלום שמחון: אמנם זה לא כמו בכל העולם 20%, אבל זה מתקרב לזה.

שלום שמחון: בחודש אוגוסט לפני שנה החלטנו לבדוק את הנושא של האוברדרפט ולאו דווקא את הנושא של עלויות הבנקים.

שלום שמחון: יותר מאוחר הגענו גם לנושא של העמלות למשקי הבית והחסמים העומדים בפניהם במעבר מבנק לבנק.

שלום שמחון: ניגשנו לנושא לאחר שנוכחנו כי למשקי הבית המהווים מרכיב חשוב בהכנסות הבנקים הנוגעים בעמלות התפעוליות הנגבות ממשקי הבית, יש כושר מיקוח קטן מול הבנקים, ואילו הפיקוח על הבנקים ואף הרגולטורים האחרים אינם עושים די כנגד השוויון בעמלות.

שלום שמחון: הסתבר לנו כי כאשר בנק אחד ייקר עמלות הבנקים האחרים יישרו קו.

שלום שמחון: מהתשובות שקיבלתי מכם בימים האחרונים, אני שמח לשמוע כי מיישרים קו כלפי מטה.

שלום שמחון: זו תופעה טובה וחיובית.

שלום שמחון: זה לא תמיד היה כדי לעודד את התחרות.

שלום שמחון: אני לא חושב שמתפקידה של ועדה המורכבת מנבחרי ציבור להחליט לבנק ישראל ולפקידים הבכירים במשק על תפקידים שעליהם למלא, ואף לא היינו צריכים שייאמר לנו כי 18 שקלים אינם נותנים מענה לצורכי הלקוחות מעוטי הפעולות והיכולת הכלכלית.

שלום שמחון: הדברים האלה נאמרו בראיון שנתן המפקח על הבנקים לאחד העיתונים כאילו היה מעדיף שזה יהיה סכום נמוך יותר.

לאה ורון: וגם במכתב תגובה.

שלום שמחון: ב-28 ליולי בטיוטה שהנחתי על השולחן הוועדה אמרתי, כי הוועדה תראה בחיוב אם תיווצר תחרות בין הבנקים על ידי תוספות משלימות לסל ההטבות שייעשו באופן עצמאי בכל בנק בנפרד.

שלום שמחון: חשוב לי להדגיש שכל התוכנית שהצענו היא על מנת להקל על הלקוחות.

שלום שמחון: זו בפרוש הקלה חברתית.

שלום שמחון: אני לא מסתיר את זה.

שלום שמחון: לכן, בכל סל או הטבה שתוצע, צריך שיהיה ברור שאף אחד לא ישלם יותר מאשר הוא שילם לפני שוועדת הכלכלה החלה את התערבותה בסוגיית הבנקים ומשקי הבית.

שלום שמחון: אני רוצה לציין בסיפוק את תרומתה של הוועדה להעלאת הנושא לסדר היום הציבורי, כמו גם להנעת התהליך שמוביל להגברת התחרות על משקי הבית, ואת הבנקים שמצאו לנכון להרים את הכפפה ולאמץ, לקראת החגים, את העקרונות שהתוותה ועדת הכלכלה כבסיס להנהגת מסלולים וסלי עמלות משופרים וטובים יותר לרווחת משקי הבית.

שלום שמחון: אנחנו ביקשנו תשובות מכל המערכת הבנקאית וגם מהמפקח על הבנקים ומהממונה על ההגבלים העסקיים.

שלום שמחון: נכון לרגע זה, קיבלנו 3 הצעות, הצעה של בנק דיסקונט, בנק ללאומי ובנק הפועלים.

שלום שמחון: דרך העיתון הבנו כי ישנה הצעה גם של הבנק הבינלאומי, אך לא קיבלנו את זה כתוב.

שלום שמחון: אני מניח שגם בנק המזרחי יצטרף במהלך הישיבה הזו.

שלום שמחון: יש נקודה אחת שאיננה ברורה ואני רוצה שאנחנו נסכים עליה בינינו, וזה הנושא של המעבר בין בנק לבנק.

שלום שמחון: גם בנק הפועלים וגם בנק לאומי מייחסים לעניין הזה פרק חשוב ויסודי של פיתוח טפסים מקלים לציבור כדי שהמעבר בין בנק לבנק יהיה קל ונוח.

שלום שמחון: מאחר ואני קיבלתי ביומיים האחרונים תגובות מהמפקח ומהממונה על ההגבלים העסקיים ואף הבוקר שוחחתי עם הממונה, אני חושב שפישוט ההליכים של המעבר בין בנק לבנק ויצירת טופס פשוט ככל האפשר, תצרף גם את הממונה על ההגבלים העסקיים לתוך עסקת החבילה הזו, וזה נראה לי דבר חשוב.

שלום שמחון: אני מודה שאני לא רוצה לעשות סיבוב על גבכם.

שלום שמחון: אני באתי להגיד לכם תודה בשם האזרחים במדינת ישראל.

שלום שמחון: אני חושב שעשיתם מאמץ גדול.

שלום שמחון: אני לא מעוניין לעשות סיבוב על גבכם ולפתוח פה במשא ומן, אך יש שתי נקודות שהייתי רוצה שתתייחסו אליהן באופן ברור.

שלום שמחון: הנקודה האחת היא הנושא של פישוט ההליכים במעבר בין בנק לבנק בכל הנוגע לנושא הטפסים.

שלום שמחון: הנקודה השנייה שנשארה באוויר היא הנקודה של העברה מחשבון לחשבון בין בנק לבנק, שלא נאמר עליה שום מילה והיא נותרה על קנה, בסך של 43 שקלים.

שלום שמחון: חשבתי שיש מקום, רק אם תרצו, להתייחס גם לעניין הזה.

שלום שמחון: כפי שאמרתי, אני מעוניין לסיים את העניין הזה היום.

שלום שמחון: אני מניח שאמירה שלכם בנושא הטפסים תרצה גם את הממונה על ההגבלים העסקיים, שוודאי יצטרף אלינו במהלך הישיבה.

שלום שמחון: אני אומר את דברים על סמך שיחתנו הבוקר.

שלום שמחון: בנושא הזה, אני רוצה שהמערכת הממשלתית תתארגן להעברת חוק שיאפשר כלים נוספים למפקח על הבנקים ולממונה על ההגבלים העסקיים לפעול ביתר שאת.

שלום שמחון: אני הייתי רוצה בינתיים להוריד את זה מסדר היום ולעבוד על משהו אחר, נושא האוברדרפט.

שלום שמחון: אני מניח שהמערכת הבנקאית מעונינת להניע תהליך דומה שלא בחקיקה אלא בהבנה, כדי לטפל בנושא הכאוב הזה.

שלום שמחון: כדי שאנחנו נוכל לרכז את הזמן שלנו בנושא שהוא לא פחות חשוב, אחת המטרות היא לגבש את עסקת החבילה הזו כדי לטפל בבעיות יסודיות אחרות.

שלום שמחון: זאת גם היתה הכוונה.

אבשלום וילן: מה קורה בוועדת בכר?

שלום שמחון: בוועדת בכר יש ויכוחים פנימיים, אבל הבנקים כבר מתארגנים להדוף חלק מהעניין, בין היתר כיוון שהדברים הולכים למקומות אחרים.

שלום שמחון: כדי לא להגיע למצב הזה, היה חשוב שהדברים ייעשו בהתדיינות מול המערכת הבנקאית, גם כדי לקצר הליכים בהמשך.

אבשלום וילן: יש לי שאלה.

אבשלום וילן: אתה גיבשת עקרונות שהוצגו בישיבה שנערכה ב-28 ביולי.

שלום שמחון: אני רוצה קודם לסיים את דבריי.

שלום שמחון: אנחנו קיבלנו תשובות מאוד מפורטות מבנק הפועלים ובנק לאומי.

שלום שמחון: אני חושב שהתשובה של בנק לאומי בנושא של מעבר מבנק לבנק, היא תשובה שמניחה את הדעת, גם כלפי הממונה על ההגבלים העסקיים, אף כי הוא טרם קרא את זה.

שלום שמחון: אני יכול להעיד משיחתי איתו היום בבוקר, כי יש בדבריהם תשובה.

ראובן שפיגל: ממש לא.

שלום שמחון: קיבלנו מבנק דיסקונט תשובה שאומרת שהם מקבלים את העסקה, כולל הניסיון לעבור ולעסוק בנושא של האוברדרפט.

שלום שמחון: אמרתי למר גרנות שקראתי בעיתון על עמדתו של הבנק הבינלאומי, אבל לא קיבלתי תשובה כתובה.

דוד גרנות: אנחנו נשלח תשובה מפורטת מחר או מחרתיים.

אבשלום וילן: עליכם לא ראיתי ששר האוצר כועס.

אבשלום וילן: אני רוצה לשאול שאלה.

אבשלום וילן: ב- 28 ליולי הצגת את הצעת הפשרה וקיבלת תשובה מהבנקים.

אבשלום וילן: קראתי את התשובות של דרור ויואב, והבנתי כי לכל אחד מהם יש הצעות לשיפורים.

אבשלום וילן: השאלה היא מה עומד פה לדיון, האם משפרים את ההצעה או שהולכים לנוסח מוסכם.

שלום שמחון: אני אמרתי שמה שמונח על השולחן היא עסקת החבילה שאותה אני הצעתי.

שלום שמחון: אני אמרתי שאני לא לוקח את תפקיד המפקח על הבנקים, אבל היה לו את כל הזמן בשנה האחרונה לגבש עסקה דומה או אחרת.

שלום שמחון: כמובן שאם הוא יגבש משהו אחר בעתיד, שהוא טוב יותר ממה שאנחנו עשינו, אנחנו לא נוכל להתנגד לו.

שלום שמחון: הדבר החשוב ביותר הוא שבסופו של דבר הבנקים נכנסו לתהליך הזה עם הרבה רצון.

שלום שמחון: אני אפילו מזהה התחלה של תחרות על חבילת הבסיס.

שלום שמחון: זה בסופו של דבר מה שהיינו רוצים שיקרה.

שלום שמחון: אם יקרו מעבר לדבר הזה דברים אחרים בעתיד, זה בסדר.

שלום שמחון: כרגע, אני מניח על השולחן את עסקת החבילה שהצגתי ב-28 לחודש, שעליה ביקשתי תשובה מהמערכת הבנקאית.

שלום שמחון: כדאי שנשמע אותם עכשיו.

אבשלום וילן: האם בנק מזרחי נמצא פה?

שלום שמחון: כן.

שלום שמחון: גם בנק איגוד נמצא פה.

אבשלום וילן: האם מהם קיבלת תשובה?

שלום שמחון: לא קיבלתי מהם תשובה כתובה.

אבשלום וילן: יש כאלה שמחלקים עכשיו הרבה בונוסים לבכירים.

אבשלום וילן: שמעתי שויקטור מדינה קיבל 14,000,000 שקל.

אבשלום וילן: אין רגישות בתקופה כזו לדברים כאלה.

גלעד ארדן: להם יש, לעיתונאית שפרסמה את זה אין רגישות.

גלעד ארדן: אדוני היו"ר, אני מקווה שלא תכעס על חלק מהדברים שאני אומר.

גלעד ארדן: אני תמיד אומר שאני אעשה הכל כדי שתישאר בתפקידך כיו"ר ועדת הכלכלה.

גלעד ארדן: לפני מספר חודשים פניתי אליך בנושא זה, ואתה לקחת אותו מעבר למה שחשבתי וטיפלת בו בעומק.

גלעד ארדן: בישיבה הראשונה או השנייה היתה התנפלות של רובינו על המפקח על הבנקים ועל נגיד בנק ישראל, וכמו שאתה אמרת, היה להם את כל הזמן שבעולם לעשות את מה שאתה והוועדה עשיתם.

גלעד ארדן: העובדה היא שבזמן האחרון הם נכנסו לבדיקה יותר מעמיקה ואף להתחלה של תהליך חקיקה.

גלעד ארדן: כאשר בנק ישראל כותב כי עסקת החבילה הזו מרעה את מצבן של האוכלוסיות החלשות ביותר, אי אפשר להתעלם מזה ולומר שעכשיו נקבל את העסקה הזו ואם בנק ישראל יצליח להביא עסקה משופרת, אנחנו לא נתנגד לה.

גלעד ארדן: בטח שאנחנו לא נתנגד, אבל לפתוח עסקה מחדש אחרי שכל הצדדים הסכימו לה, זה יהיה דבר קשה מאוד.

גלעד ארדן: אני חושב שצריך לשבח את הבנקים שהסכימו לבחון את העסקה ונענו לה בחיוב.

גלעד ארדן: אנחנו לא באנו לדאוג לבעלי העסקים הגדולים וללווים הגדולים, אלא על אוכלוסיות כמו סטודנטים וחיילים.

גלעד ארדן: אני מקווה שהבנתי אותך נכון, יואב.

יואב להמן: בל"ל לא מחייבים אותם.

יואב להמן: אנחנו אמרנו, שאם היו אוכלוסיות שמלכתחילה היו פתורות, משיקולי הבנקים, אין סיבה שעכשיו זה ישתנה.

גלעד ארדן: אתה כתבת, כי סל ההטבות אינו נותן תשובה נאותה לצורכי הלקוחות מעוטי הפעולות והיכולת הכלכלית, ואף מרע את מצבם ביחס למצב הקיים.

יואב להמן: לא מדובר רק בחיילים.

שלום שמחון: אני אמרתי בישיבה הקודמת ובישיבה הנוכחית, כי המטרה היא לא להרע את מצבם של אחרים.

שלום שמחון: בנק לאומי גם כותב את זה במפורש בנייר שהוא העביר אלי הבוקר.

שלום שמחון: אני רוצה להגיד בצורה הכי ברור שאפשר, כי בסופו של דבר אנחנו לא עובדים אצל הרגולטורים.

שלום שמחון: אני פתחתי את הדיון ביזמתך באוגוסט שנה שעברה.

שלום שמחון: מאז עברה שנה.

שלום שמחון: כמה אני יכול לחכות עם זה?

שלום שמחון: היה אפשר לעשות את זה גם לפני כן.

שלום שמחון: גם המכתב של המפקח הגיע רק אתמול.

גלעד ארדן: אני מסכים עם כל מה שאתה אומר, אבל אם כבר הונח בפנינו המכתב ויש בו נתון מסוים, אנחנו צריכים לפתור את זה.

גלעד ארדן: אם אתה חושב שהעסקה היא כזו "ראה וקדש", אז לא היה לנו בשביל מה להתכנס פה היום.

גלעד ארדן: מי שמאיתנו מכבד אותך, יכבד את העסקה, אבל מי שלא, יעביר הצעות חוק פרטיות.

שלום שמחון: אתה עושה לי עוול גדול עכשיו.

שלום שמחון: אתה מציג אותי כאילו שאני עובד אצלם.

שלום שמחון: כאשר אנחנו הבנו לאן התהליך מונע, הצענו לנגיד לגבש עסקת חבילה לתקופת ביניים.

שלום שמחון: אני ניסיתי לגבש משהו לתקופת ביניים ולא משהו קבוע.

שלום שמחון: אני לא יכול כל הזמן לקרוא עיתונים ומה כתוב בצד השני.

שלום שמחון: אני שמתי קו לזמן מסוים, אבל אני לא רוצה שזה יעמיד אותי במבחן.

שלום שמחון: אני רוצה לסיים את התהליך הזה, עד אשר בנק ישראל יביא את החקיקה שלו וייתן את הכלים הדרושים למפקח לפעול בדרך אחרת.

שלום שמחון: אם בטווח הזה אפשר לעשות משהו אחר, אין לי בעיה.

גלעד ארדן: מה שמטריד אותי, הוא שיעד של יוני 2006, יהיה 2016, ואז תקופת הביניים תהיה הרבה יותר גדולה.

שלום שמחון: אני גם הצגתי בפעם הקודמת עסקת חבילה, שאותה הצגנו בפני הבנקים ושאלנו מה הם אומרים עליה, ולא מה הם אומרים על עסקת החבילה של מישהו אחר.

שלום שמחון: לטעמך הם ענו מהר מדי, ולטעמי הם ענו לאט מדי.

שלום שמחון: הם עשו את החשבונות שלהם, ובסופו של דבר הם הגיעו לזה שהם רוצים לגבש סל שהוא ברמה החברתית שלו, ולא ברמה המקצועית, שתבוא בעתיד.

שלום שמחון: אני מציע שאנחנו נשמע אותם.

אבשלום וילן: אני מציע הפוך מגלעד.

אבשלום וילן: אני מציע ללכת לכיוון ההסדר שאתה הצעת, כיוון שיש פה עניין של כבוד המערכת.

אבשלום וילן: אני חושב שצריך להגיע פה לפשרה כדי שנוכל לצאת לדרך.

אבשלום וילן: אף אחד לא מציע שלא תהיה לנו מערכת בנקאית.

אבשלום וילן: התוצאות שלהם יפות, אולי יפות מדי.

אבשלום וילן: אני לא רוצה להתחיל לדבר על תשואה והון בארץ ובחו"ל.

אבשלום וילן: אתם הייתם הראשונים שהייתם צריכים להגיד, "הצנע לכת".

אבשלום וילן: איפה ההיגיון שלכם?

אבשלום וילן: אתם נלחמים עכשיו בכל החזיתות וזה לא פשוט.

אבשלום וילן: ועדת הכלכלה צריכה גם להגן על המערכת הבנקאית ואי אפשר לשפוט אותה סתם, אבל דווקא בעת הרגישה הזו כאשר ראיתם את ההחלטות שהעבירה הממשלה לגבי הרשויות המקומיות שמאוד לא פשוטות מבחינת

אבשלום וילן: כם ויש לכם עילה משפטית, צריך למצוא דרך לפתור את הבעיה.

אבשלום וילן: כל הדיונים של השנה האחרונה בניסיון להגיע לפשרה, לא שווים להחלטה אחת לא חכמה לתת כסף למנכ"ל אחד.

אבשלום וילן: מה אכפת לכם, זה כסף שלכם, זה כסף שלנו, כל אחד לעצמו.

אבשלום וילן: מדינת חלם.

שלום שמחון: אני חושב שאבו הביא את הדברים לידי ביטוי בצורה הכי טובה שאפשר.

גליה מאור: לאחר שלמדנו במשך פרק זמן מהיר יחסית את מורכבות הסוגייה ואת ההמלצות שליו"ר ועדת הכלכלה ולאחר הדיונים כאן, בנק לאומי אימץ את הצעת יו"ר ועדת הכלכלה ואת כל העמלות שהוועדה הציעה, על סמך ההנחה שזו עסקת חבילה המוסכמת על חברי הכנסת, על כל הרשויות, והיא חלה על כל השחקנים בבנקאות הקמעונאית בישראל.

גליה מאור: אני רוצה לומר כי אני מאוד שמחה על הדיאלוג שנוצר עם הוועדה.

גליה מאור: אני חושבת שזו הוכחה טובה שניתן להגיע להסכמות ולפתרון בעיות גם ללא חקיקה וללא התערבות שלטונית שפוגעת בשוק החופשי ובזכויות הקניין.

גליה מאור: אני מאוד מקווה שגם בנושאים אחרים יישמו עקרונות של הידברות ושל הסכמה, במקום ניסיונות לקבוע בצורה כוחנית תוך כדי פגיעה בעקרונות של חופש כלכלי, שבסופו של דבר פוגע באשיות החוק ובעקרונות של מדינה דמוקרטית ונאורה, עקרונות שקרובים ללבו של כל אחד ואחד מאיתנו.

גליה מאור: החבילה שלנו כוללת גם מענה לאוכלוסיות החלשות.

גליה מאור: חלקה של התוכנית הזו מופעלת על ידי בנק לאומי כבר היום.

גליה מאור: אנחנו אומרים שלקוחות צעירים, סטודנטים וחיילים ייהנו מיכולת לנהל חשבון עו"ש חופשי ללא הגבלה במספר הפעולות שהוגדרו בסל, ללא כל תשלום.

גלעד ארדן: עד איזה גיל זה צעיר?

גליה מאור: לא.

גלית אבישי: האם גם פנסיונרים כלולים בחבילה הזו?

גליה מאור: כל הפרטים, כמו מי מוגדר צעיר, מפורטים בצורה מפורטת במכתבים שיצאו ליו"ר הוועדה.

גליה מאור: הדברים שאני אומרת הם התמצית.

גליה מאור: לגבי אוכלוסיות חלשות שפעילותן עם הבנק חלשה, כפי שהצענו לפני זמן מה, ייהנו מהאפשרות לנהל חשבון עו"ש עד 5 פעולות בחודש תמורת 10 שקלים בלבד.

גליה מאור: אם הם עוברים את 5 הפעולות הם נכנסים למסגרת הסל שהציע יו"ר הוועדה.

גליה מאור: אני רוצה לציין שאין פתרון נפרד לגמלאים, אבל אלה שנזקקים נופלים בקטגוריה של 5 פעולות ו-10 שקלים בלבד.

גליה מאור: עלות החבילה הזו לבנק לאומי, היא עשרות רבות של מיליוני שקלים.

גליה מאור: אנחנו דנים פה בנושאים כבדים.

גליה מאור: החשיבות היא עליונה, אבל אנחנו גם נים במשהו שעלותו היא לא שקל או שניים ולא מליון או שניים, ומי כמוכם יודע כמה צריך להיאבק על כל מליון ומליון.

גליה מאור: כאשר לקוח מחליט שרוצה לסגור את כל החשבונות שלו ולעבור בנק אחר, זה כרוך במורכבות גדולה בכל הפעילויות.

גליה מאור: פרט לזה שאנחנו עוסקים בפישוט ההליכים, שגם זה שווה לאזרח הרבה מאוד כסף, אנחנו נעשה את כל הפעילות תמורת 25 שקלים.

גליה מאור: זה כולל את כל הפעילות.

גליה מאור: הכל מפורט במכתב.

גלעד ארדן: אני לא ראיתי את המכתב הזה עדיין.

גליה מאור: במסגרת ההתייעלות אנחנו שולחים רק מכתב אחד מתוך הנחה שמישהו אחר יפיץ אותו.

שלום שמחון: אני קיבלתי את המכתב רק לפני שעתיים.

גלעד ארדן: המסקנה היא שאתה צריך לקבוע מועד לישיבה ושעתיים לפני הישיבה לדחות אותה בכמה ימים כדי שנוכל ללמוד את הדברים.

גליה מאור: מאחר והמפקח על הבנקים דורש מאיתנו שאנחנו ניתן פרוט של התרומות של המגזרים השונים לרווחיות של הקבוצה, ואתם גם מתייחסים לזה במהלך הדיונים, מי שיסתכל על התוצאה האחרונה יראה שתרומת הרווח מהמגזר הקמעונאי שכוללת גם משקי בית וגם עסקים קטנים, היא פחות מרבע.

גליה מאור: אני חושבת שזה מידע שיעניין את הוועדה.

גלעד ארדן: האם זה קשור לזה שיש פחות מחיקה לעסקים פרטיים?

גליה מאור: בוודאי.

גליה מאור: באחד הדיונים הראשונים כאשר דיברנו על תרומות שונות, אמרנו שישנן עיוותים שמעלים לכאורה את התרומה של המגזר הזה, וזה נגזר מכך שלפעמים מגזרים אחרים חוטפים שוק מהסוג של הפרשות מחובות מסופקים שמבטאות את המצב הכלכלי.

גליה מאור: אבל אז אנו מגיעים לרמה מאוזנת ואז הדברים מסתדרים אחרת.

גלעד ארדן: זה יכול לבטא גם שינוי במדיניות שלכם בהענקת אשראי.

גלעד ארדן: אולי מדיניות אחראית יותר.

גליה מאור: אנחנו יכולים לקיים על זה דיאלוג נפלא.

גלעד ארדן: את פשוט מציגה את זה בצורה כל כך נחרצת.

גליה מאור: אני הצגתי עובדה.

גליה מאור: אני אמרתי כי מאחר והנושא הזה עלה במהלך הדיונים ואתם התייחסתם לנתונים שמתפרסמים בדוחות הכספיים ומתחייבים על פי דרישות הפיקוח על הבנקים, היתה לנו איזושהי תגובה על כך בעבר.

גליה מאור: מאחר ואנחנו מגיעים לאיזון בפעילות הבנקאית, כדאי להסתכל על הדברים האלה בראי של תמונה מאוזנת, שנראית אחרת מכפי שהיא היתה נראית קודם.

שלום שמחון: את אומרת שבעצם רבע מהרווח הוא ממשקי הבית.

גליה מאור: כן.

גליה מאור: זה לא כולל את התרומה ממגזר המשכנתאות שההוא מוסיף עוד.

גליה מאור: הדגשתי שהתרומה של המגזר הקמעונאי כולל משקי בית ועסקים קטנים.

גליה מאור: אני שמחה על התוצאות כי אני חושבת שגם החוסך הקטן וגם החוסך הגדול, ובוודאי משק הבית שזקוק להלוואה, צריך לקבל אותה ממישהו, זקוק לבנקאות יציבה ורווחית שמסוגלת להשקיע בהרבה ושיפור השירות.

גליה מאור: הדגשנו במהלך הדיונים האחרונים שהמחיר הוא רק אחד מההיבטים של הממשק שבין הלקוח לבין הבנק.

גליה מאור: ממשק לא פחות חשוב, הוא הממשק של השירות שהוא קריטי, ואת זה אפשר לעשות רק כאשר יש בנקאות שהיא יציבה ורווחית.

אבשלום וילן: מה היתה התשואה החצי שנתית להון?

גליה מאור: אתמול פרסמנו תשואה שהיא 14.4%, אבל יש גם כל מיני חריגים.

ראובן שפיגל: תשובה שלנו היתה קצרה מתוך היגיון שאומר שאנחנו מקבלים את הדברים כפשוטם וכמשמעותם, והם לא באים במקום שום חבילה שיצאנו איתה עד היום.

ראובן שפיגל: לא היתה התייחסות לצעירים ולחיילים, כי הם פטורים כבר היום, והם יהיו פטורים גם בעתיד.

ראובן שפיגל: לא מצאנו צורך לחזור על הדברים האלה.

ראובן שפיגל: לגמלאים כבר הצענו חבילה מופחתת, ולכן לא חזרנו על הדברים האלה.

ראובן שפיגל: הבענו את הסכמתנו להיכנס לחבילה הזו מבלי להיכנס לפרשנויות.

אבשלום וילן: האם לכם יש הגדרה לצעירים או שזה גם נזיל?

גליה מאור: לנו יש הגדרה מאוד ברורה לכך.

גליה מאור: כדי לפזר את האפלה סביב הצעירים, אני אומר שהגדרת הגיל שלנו היא מ-14 עד 18.

גליה מאור: אחר כך הם עוברים למסגרת של חייל או סטודנט, וגם לזה יש הגדרות מאוד מפורטות.

אבשלום וילן: אבא שלי הוא סטודנט בין 83.

גליה מאור: יש לנו הגבלה של גיל הסטודנט.

דוד גרנות: אחת הסיבות שלא ענינו עדיין, זה כיוון שאנחנו הבנו מהישיבות עם המפקח על הבנקים בוועדה המייעצת, שבתוכניתו לצאת עם דבר שיחייב אותנו, על פי נוהל בנקאי תקין.

דוד גרנות: אנחנו חשבנו שכל עוד שהדברים אינם גמורים עד הסוף, לא כדאי להתחייב על זה, במיוחד לגבי האוכלוסיות מעוטות הכנסה שאליהן התייחס המפקח.

דוד גרנות: בכל מקרה, אנחנו נענה בכתב לגבי מה שהחלטנו עד לרגע זה.

דוד גרנות: בנושא החסמים אני רוצה להדגיש אנחנו נלך בכל דרך שאפשר.

דוד גרנות: זה אינטרס שלנו כבנק בינוני.

דוד גרנות: אני רוצה להדגיש שהסכות הוא לא הדבר הבעייתי היחידי כאן.

דוד גרנות: הטופסולוגיה היא יותר בעייתית מאשר הסכום.

דוד גרנות: אני חושב שאם לא יינתן פתרון קולוסאלי מחייב לכל המערכת על מנת להעביר את הטופסולוגיה במעבר מבנק לבנק בצורה קלה יותר, לא עשינו שום דבר.

דוד גרנות: אני מאוד מברך על הפתרון של בנק לאומי שקבע סכום של 25 שקלים, אבל זה לא פותר את הבעיה, לדעתי.

אבשלום וילן: האם הטופסולוגיה היא דרישת המחוקק, או שזו בעיה טכנית?

דוד גרנות: אם יעשו את זה בנוהל בנקאי תקין בלי דרישות המחוקק, אני חושב שזה יפתור את הבעיה.

אבשלום וילן: אני שואל, באם היום החסמים במעבר מבנק לבנק הם דרישות של המחוקק, של הרגולטור.

דוד גרנות: זה לא דרישות של המחוקק או של הרגולטור, אלא דבר שקיים בכל בנק ובנק בנפרד בצורה כזו או אחרת.

דוד גרנות: אני מבקש שתיקבע לזה מערכת אחידה ופשוטה כדי להגביר את התחרות.

אבשלום וילן: לפי מה שאתה אומר, זו הגדרה ערכית שלכם.

דוד גרנות: אנחנו בסופו של דבר קיבלנו את ההמלצות של הוועדה ואנחנו נפעל לפיהן.

דוד גרנות: אני רוצה להדגיש נקודה נוספת, לא כל הבנקים הם אוניברסליים, לא כל הבנקים עוסקים באותן נישות ולא כל הבנקים פועלים באותן נישות באותה אינטנסיביות.

דוד גרנות: יש הבדל בין איפה אנחנו פועלים, איפה לאומי פועל ואיפה פועלים פועל.

דוד גרנות: בהתאם לנישות בהן אנחנו פועלים, פעלנו בגמישות בנוגע לעמלה.

דוד גרנות: אני לא חושב שמישהו רוצה לחייב את כל המערכת הבנקאית לפעול בכל המקומות, גם איפה יש לה חיסרון יחסי.

צבי זיו: אני חושב שהדיאלוג שהיה פה, גם אם הוא לא היה תמיד סימפטי עבורנו, הוא היה התפתחות מאוד חשובה בדיונים שיש פה בוועדה הזו ובוועדות אחרות.

צבי זיו: בסופו של דבר קיבלנו את היוזמה לעסקת חבילה כדבר נכון שגם אם הוא עולה לנו סכומים ניכרים, הוא הדרך הנאותה לתת את התשובה למה שהציבור רוצה.

צבי זיו: קיבלנו את זה כעסקת חבילה שבה כל אחד מהצדדים צריך לתרום משהו.

צבי זיו: נקודה חשובה שנאמרה פה על ידי גליה, היא שצריך לשים את הדברים בפרופורציה הנכונה מסגרת הדיון הציבורי.

צבי זיו: מי שיסתכל בסוף הדוחות שלנו ויראה את הדיווחים שלנו של רווחיות על פי ענפי המשק, יראה שבחצי שנה הראשונה של שנת 2004 משקי בית, בלי עסקים קטנים, תרמו לרווחיות של בנק הפועלים כ-11%.

צבי זיו: זה שם את הניקויים שהיו פה לפני 3 שנים בגלל המשבר עם הלקוחות הגדולים, בפרופורציה הנאותה.

צבי זיו: אני חושב שזו הסביבה האמיתית, זו הרווחיות שלנו.

צבי זיו: אנחנו לא עושקים את משקי הבית כדי לפאר סקטורים אחרים.

צבי זיו: חלק מהרווחיות גדל באופן לא טבעי, כי היו הפסדים בסקטורים אחרים.

צבי זיו: כאשר המערכת הולכת ומתייצבת, ואני מקווה שלא גמרנו עוד את תוואי הירידה בהפרשות כי הן עדיין גבוהות, הן תמשכנה ותרדנה בשנים הקרובות.

צבי זיו: בהנחה שהמשק הוא בתוואי של צמיחה משתפר, יכול להיות שנראה את החלק של משקי הבית הולך ויורד מהרווחיות של הבנקים.

צבי זיו: השירות שניתן למשקי הבית בכל הבנקים בכל הארץ, הוא בוודאי לא זול.

צבי זיו: מהבחינה הזו יש פה איזון.

צבי זיו: אני מאמין שבסיכום הדיון הזה, גם המספרים האלה חוזרים לפרופורציה הנכונה שלהם.

חנוך רוזנבלום: אני רוצה לספר שאנחנו טיפלנו ומטפלים בנושא האוברדרפט עוד לפני שכינסת את הוועדה.

חנוך רוזנבלום: יש לנו מסלול שנקרא אוברדרפט בלי ריבית ואלפי לקוחות לא משלמים ריבי על האוברדרפט בגין המסלול הזה.

חנוך רוזנבלום: המסלול הזה מיועד לאוכלוסיית השכירים, וגם אוכלוסיות המוגדרות אוכלוסיות נמוכות יותר.

חנוך רוזנבלום: רק עכשיו אנו נמצאים בעצומו של מהלך של מתן 1,500 שקלים למי שפותח אצלנו חשבון מקרב אוכלוסיית השכירים.

חנוך רוזנבלום: תתארו לעצמכם כמה שנות עמלות שווה 1,500 שקלים.

שלום שמחון: מה סדר הגודל של הבנקים?

גליה מאור: הסדר הוא מאוד ברור, פועלים הוא הראשון.

עידית לוסקי: אני לא חושבת שכאן זה המקום לקדם מכירות של בנק, ולכן אני לא אתייחס לזה.

עידית לוסקי: אני אומרת כי אנחנו בעד העניין של החסמים, וזה בתור בנק קטן שיוצא עם המבצעים ומרגיש שלוקח זמן עד שלקוחות עוברים בנק, כי יש מעצורים.

עידית לוסקי: אנחנו בהחלט חושבים שזה הדבר הנכון, ואנחנו בעד הדבר הזה.

יואב להמן: אם שמעתי מילות התגוננות על החבילה, כאילו היא לא מתקבלת בהתלהבות, אני לא חושב שאתה צריך להרגיש שלא בנוח על מה שהוועדה עשתה.

יואב להמן: אני חושב שזה היה חשוב.

יואב להמן: אני חושב שיש עוד פחות להתנצל על פעילותו של הפיקוח על הבנקים בתחום הזה.

יואב להמן: אתה חוזר ומבקר אותנו כאילו לא עשינו מספיק.

יואב להמן: לדעתי, אתה לא יודע כמה עשינו.

יואב להמן: כל מה שאתה מבקר, זה על בסיס חוסר ידע.

יואב להמן: הרבה לפני שהתחילו הדיונים, כאשר בנק הפועלים בא עם ההצעה של המסלולים, אנחנו קיימו ישיבות ארוכות בנושא.

יואב להמן: אנחנו ביקשנו תיקונים והבהרות.

יואב להמן: באותה עת אנחנו דרשנו מבנק הפועלים שלא להכניס את כולם בכוח אל המסלול הזה, אפילו לא המינימלי.

יואב להמן: אז אני חושב שהמסלול המינימלי היה 19 שקלים.

יואב להמן: אנחנו לא הסכמנו לזה.

יואב להמן: אנחנו חשבנו שצריך לאפשר ללקוחות גם את סביבת הפעולה הקודמת, כך שככל שאתה צורך יותר שירותים, כך אתה משלם את העמלות.

יואב להמן: לא הסכמנו להכניס את כולם לתוך הסל המינימלי.

יואב להמן: אחרי שגיבשנו את המדיניות, אנחנו חושבים שצריך לעבוד על זה בצורה כזו שתהיה הגדרת מדיניות, ובהתאם לה תהיה האכיפה, ההסדרה והפיקוח על המחירים.

יואב להמן: הנגיד הציג פה את עיקרי העילות של ההתערבות.

יואב להמן: הבהרנו אז שהעמלות שמפריעות לתחרות בשל העברה מבנק לבנק, ראוי שתופחתנה ותיעלמנה.

יואב להמן: זו אחת העילות המרכזיות לביטול העמלה.

יואב להמן: גם אם היא עולה לבנק, העיקרון של חופש התחרות הוא יותר חשוב.

שלום שמחון: זה בנק הפועלים הציע.

יואב להמן: אני חושב שצריך להיות אותו סל של שירותים חיוניים במחיר מופחת.

יואב להמן: אני הצעתי סל 10.

יואב להמן: אנחנו כרגולטורים לא צריכים לבסס את העבודה השוטפת שלנו על עסקאות חבילה או הבנות.

יואב להמן: או שהמערכת עובדת או שאנחנו מסדירים אותה.

שלום שמחון: אתה לא יכול להוציא דברים מהקשרם.

שלום שמחון: אתה באת לוועדה ואמרת, שאין לכם מספיק כלים ושאתם צריכים זמן להתארגן.

יואב להמן: לכן, כאשר אנחנו מגבשים מדיניות בכל אחד מהנושאים שאתה הזכרת, אנחנו צריכים להגדיר את המדיניות שלנו, והמדיניות שלנו היא לא המלצה.

יואב להמן: אנחנו מגבשים את הטיפול בנושאים האלה בהידברות עם הבנקים.

יואב להמן: יש לנו פורומים מוגדרים מאוד שאנחנו מדברים עם הבנקים טרם שאנחנו אוכפים איזושהי מערכת.

אבשלום וילן: זה מחיר מקסימום ולא מינימום.

יואב להמן: זה מינימום ומקסימום.

יואב להמן: זה לא מקסימום, כי אם צורכים יותר מהסל, אז העסק עולה.

יואב להמן: אני לא התייחסתי לעסקת החבילה שהוועדה דיברה עליה, כי היתה שם רשימה ארוכה של נושאים.

יואב להמן: לא התייחסתי לכך שהנושא הוא סל השירותים או סל ההטבות ב-18 שקלים.

יואב להמן: היו שם רכיבים נוספים שאני לא יודע האם הם כלולים עכשיו בחבילה או לא.

שלום שמחון: אני לא מתכוון בחיים להיות מפקח על הבנקים או מנהל בנק.

יואב להמן: מבחינתנו, אין מניעה לעשות את ההסדרים האלה.

יואב להמן: כמה שיותר נושאים יפתרו בדרך, אנחנו נברך על כך.

יואב להמן: אני חושב שנוצר פה מומנטום מצוין שבו יש מגוון של הצעות טובות שבהחלט משפרות את התחרות ואת מצב הלקוח.

יואב להמן: אני מתרשם שלא, כיוון שיש בהוראות שלנו להכין רשימה שלמה של כל ההוראות והבנק המקבל יכול לטפל בהסבת ההרשאות האלה, כל שהנושא הזה לא צריך להיות בעיה וטרדה ללקוח.

שלום שמחון: לא היה לי משהו נגדך ברמה האישית.

יואב להמן: גם ברמה המוסדית, אני חושב שבנק ישראל עשה הרבה.

שלום שמחון: אני מסתמך רק על הדברים שהיו בינינו בישיבות.

צבי זיו: אנחנו נתנו תשובה חד משמעית לכל מרכיבי המכתב של חה"כ שמחון, ואני חושב שגם בנק לאומי עשה כך.

צבי זיו: אנחנו נתנו תשובה חיובית לצאת לעסקת חבילה אף אחד לא משחק עם הפרטים.

יואב להמן: אני חושב שגם בישיבה הקודמת הנושא של עיכוב החקיקה הממשלתית בנושא הוצא מן החבילה.

דרור שטרום: מלכתחילה זה לא היה בפנים.

יואב להמן: כל הפרטים שלגביהם יש אי הבנה קשורים לציפיות שלנו ממך.

שלום שמחון: אני אבהיר מה אני אמרתי בישיבה הקודמת לגבי החקיקה הממשלתית.

שלום שמחון: הדבר הראשון, הוא שאני לא יכול להחליט מתי החקיקה הממשלתית תבוא לכנסת.

שלום שמחון: אני תרמתי מניסיוני הפרלמנטרי בשנים האחרונות לקצב העבודה.

שלום שמחון: אם מה שאתם גיבשתם צריך עכשיו לעבור למשרדי הממשלה, זה אומר שלפני מרץ-אפריל זה אל יגיע לידי ביצוע.

שלום שמחון: לכן אני אמרתי, שזה לא סביר שזה ייגמר במהלך השנה הבאה.

שלום שמחון: זה כל מה שאמרתי.

שלום שמחון: גם אם נרצה מאוד, זה לא יקרה.

אבשלום וילן: גם ברשויות המקומיות לא הצליחו, והעובדה היא שהמשבר נמשך.

דוד גרנות: אני לא רוצה להביע את דעתי על מה שעשה בנק אחד, אבל להשתלחות במערכת בנקאית שלמה כתוצאה ממה שנעשה בבנק אחד, אין מקום.

דוד גרנות: אני לא חושב שזו הדרך לעסוק בעניין הזה.

דוד גרנות: זו השתלחות שיוצאת מכל פרופורציה והיא לא נכונה בפורום הזה.

שלום שמחון: אני חושבת שלא הבנת את דבריו נכון.

שלום שמחון: מה שהוא אמר, הוא שגם הבנקים שהופרטו כבר הם חברות ציבוריות, הציבור מחזיק חלק מהם.

שלום שמחון: וככזה, הוא מדבר בשם של הציבור.

דוד גרנות: הדברים האלה גורמים להגדלת השנאה הפנימית ויש לנו מספיק בעיות שקשורות בעניינים האלה.

דוד גרנות: כאשר זה מוצדק, אני מרים ידיים, אבל כאשר יש משהו שבנק אחד עשה והוא לא מוצא חן בעיני מישהו, זה לא בסדר להשתלח במערכת שלמה.

אבשלום וילן: לא במקרה אני אמרתי קודם, שהחקיקה הממשלתית בנושא הרשויות המקומיות היא מאוד בעייתית והיא לא עשתה איתכם צדק.

אבשלום וילן: אני תקפתי את בנק מזרחי חזיתית בעקבות החלטה ספציפית, ואמרתי שאם המערכת הבנקאית לא תהיה קשובה ורגישה לאלמנט הפסיכולוגי, זה יגיע למקומות שאף אחד מאיתנו לא רוצה.

אבשלום וילן: חובתי כנציג ציבור לומר את זה.

אבשלום וילן: אני הבאתי את הדוגמא של בל"ל לפני 15.

גלעד ארדן: מה הקשר בין בל"ל לזה?

יואב להמן: אני חושב שיש תמימות פה בין כל הגורמים, שפיקוח על עמלות כזה או אחר, תהה העילה אשר תהה, יהיה פיקוח מינימלי ואת רוב העבודה תעשה התחרות במערכת.

יואב להמן: לשם כך נועדה הרפורמה בשוק ההון, שאנחנו שוקדים עליה עכשיו בוועדת בכר.

יואב להמן: הוועדה כן דיברה ושמעה את כל הגורמים הנוגעים בדבר, גם את היא לא בהכרח התחשבה וקיבלה את דעתם של כולם, היא שמעה את כל הצדדים.

דרור שטרום: לגבי הנושא של הורדת העמלות, אני בוחן אץ כל העסקה צורה קצת שונה מהנוכחים, ואני מצטער אם זה יהיה קצת לא פופולרי.

דרור שטרום: אני חושב שצריך להסתכל על העסקה הזו לאורך זמן.

דרור שטרום: אני מזכיר לכולכם שבישיבה הראשונה שהיתה בעניין הזה אני אמרתי לכולם, שבמשך שנים הכנסת תמיד רצתה לחוקק דברים בעניין הזה ואף פעם לא חוקקה.

דרור שטרום: אני חושש מאוד מתהליך שבו בסופו של דבר אנחנו ממירים תחרות בנדבנות.

דרור שטרום: מה בעצם אומר התהליך?

דרור שטרום: אנחנו אומרים, תורידו את העמלות בכמה שקלים לסוגי ציבור שונים.

דרור שטרום: השאלה היא, האם יש בכוחם של הצעדים האלה שננקטים כאן לגרום לתחרות?

דרור שטרום: זו השאלה שעליה אני מופקד.

דרור שטרום: אם לא היו מבקשים ממני דבר, הייתי אומר שהעולם הפך להיות ירוק יותר וטוב יותר.

דרור שטרום: מאחר ומבקשים ממני משהו, אז אני צריך לבחון את הדברים האלה מתוך הראייה, האם אני ממלא את תפקידי שאני מסכים לזה.

דרור שטרום: בעיני ההקלה הבירוקרטית של המעבר, וזה בכלל לא משנה אם יהיו הרבה מעברים בעקבות ההוראות האלה או לא, כי מה שמשנה, צריכה לבחון, האם נוצר באיזשהו מקום איום יותר משמעותי על הבנק שאצלו נמצא הלקוח, כך שאם ייעשו פעולות שלא יימצאו חן בעיני הלקוח, הלקוח יוכל לעבור בנק.

דרור שטרום: ככל שהמעבר הזה יהיה יותר פשוט, הבנקים יהיו יותר רגישים ליכולת של הלקוח לעבור.

דרור שטרום: אני לא מטיל את האשמה דווקא עליהם, כי ישנו היום סבך של חסמים בירוקרטים שחייבים להסדיר אותו.

דרור שטרום: צריך שיהיה טופס אחד שירכז את הפעולות האלה.

דרור שטרום: צריך שתהיה יכולת להוריד את הטפסים האלה מאתרי האינטרנט.

דרור שטרום: צריך להסדיר את היכולת של הבנק שקולט את הלקוח לבצע את הפעולות במקומו.

דרור שטרום: צריך להסדיר את הפיקדונות הקיימים, העברת המכשירים הפיננסיים השונים.

דרור שטרום: אלה ההוראות שאני מבקש שתוסדרנה.

דרור שטרום: אם תהיה היענות לזה, אז אני מוכן להירתם לזה, אבל אם לא תהיה היענות לזה, אני לא אוכל להיות חלק מהעסקה הזו.

גלעד ארדן: כמו שאתה רואה את העסקה כרגע, האם היא לא תעודד את התחרות?

דרור שטרום: אני מסתכל על הדברים האלה בראייה מעט קרה.

דרור שטרום: אני מסתכל על הדברים כמו קבלן הוצאה לפועל ושואל, האם הנייר הזה שהונח על שולחן הוועדה יכול בעוד שנה או שנתיים להגביר את התחרות.

דרור שטרום: אני חייב לתת לך דין וחשבון אמיתי.

דרור שטרום: אני חושב שמבחינה משפטית ומבחינה כלכלית חסרים לו מנגנונים חשובים כדי להפוך אותו לאפקטיבי, אבל אני לא חושב שזה בלתי אפשרי לשים את המנגנונים האלה בפנים.

דרור שטרום: אני אתן דוגמא.

צבי זיו: הממונה אמר שאם בעקבות ביטול החסמים, לבקשתו, לא יבואו יותר לקוחות, זה לא המבחן האמיתי.

צבי זיו: אני תוהה מהו המבחן האמיתי.

צבי זיו: אני חושב שלמילה חסמים יש קונוטציה שלילית.

דרור שטרום: זו הגדרה כלכלית לחלוטין.

צבי זיו: אם הוסר חסם והוא לא גורם לשום תנועה, אז הוא לא היה חסם.

דרור שטרום: יש מושג שנקרא .

דרור שטרום: יש עליו ספרות כלכלית רבה, כולל פסיקה של בתי משפט, והכוונה היא כיצד אתה גורם לשווקים שיהיו מאוימים.

דרור שטרום: המגמה של הלקוח היא לא לעבור, כיוון שהלקוח מכיר את האנשים בבנק והם מכירים אותו, ולכן יש עלויות נוספות למעברים האלה.

דרור שטרום: ברגע שאתה יוצר איום ולידי יותר מזה שקיים היום, אתה גורם לשוק להיות תחרותי גם בלי תנועה רבתית בין הבנקים.

דרור שטרום: אתה יכול לומר לי שזו רק תיאוריה, אבל זה כבר ויכוח במישור אחר.

גלעד ארדן: כשפעלו בנושא הזה בנוגע לתחרות בין הכבלים ללווין, כך שכאשר הלקוח מעוניין לעבור, העבודה היתה מאחורי הקלעים, ואז החלו מעברים רבים.

גלעד ארדן: פנו אלינו אנשים שאמרו שכל הצורך להודיע ולטפל בביטול הוראות הקבע, בהעברה שלהם ובביטול של כרטיסי האשראי, זה דבר שאתה לא יכול להגדיר אותו אחרת מחסם.

גלעד ארדן: אדם שמקבל החלטה כזו והוא יודע שהוא צריך לעבוד בשביל זה, זה משפיע עליו.

צבי זיו: אם יוסרו כל הדברים האלה ועדיין לא יהיה מעבר גדול מאשר יש היום, זה אולי לא חסם.

גלית אבישי: נחפש חסמים נוספים.

גליה מאור: זה אומר שהבנק הזה אולי יותר טוב מהבנק האחר.

גלית אבישי: הלוואי.

צבי זיו: אני חושב שזה מתקשר למה שאמר פה קודם דוד גרנות.

צבי זיו: אם אנחנו נבוא כל פעם לדיון הזה ונהיה תחת התפיסה השלילית שיש חסמים או שיש עוד חסמים שליליים שעוד לא גילינו, זה יבטא גישה לא טובה.

דרור שטרום: למה אתה חושב שיש לי תפיסה כזו.

מל פולישוק-בלוך: הוא לא אוהב את המילה חסמים.

דרור שטרום: זה מושג מוכר.

שלום שמחון: בין שתי חברות הכבלים, הכבלים ו-YES יש תחרות כבדה, וכל אחד מחליף 40% מהלקוחות שלו בשנה.

שלום שמחון: זה לא סביר שעסק יחליף 40% מהלקוחות שלו בשנה.

שלום שמחון: הוא לא יחזיק מעמד לאורך זמן.

גלית אבישי: הדיון הזה התחיל לא משום שמשקי הבית משלמים 18 שקלים או 25 שקלים.

גלית אבישי: הדיון הזה התחיל בגלל שהמערכת סובלת מכמה בעיות.

גלית אבישי: המערכת הזו היא מאוד ריכוזית, ומשום שהיא ריכוזית ישנה בעיה שגורמת למשקי הבית ולצרכנים לא להבין בדיוק כמה הם משלמים.

גלית אבישי: יש בעיה בתחום של האוברדרפט, שזה זמינות מאוד גדולה של הכסף.

גלית אבישי: בעניין הזה הגשנו דו"ח לוועדה, ואני מקווה שהוא יידון.

גלית אבישי: גם בעניין של חסמי מעבר מבנק לבנק הגשנו דו"ח לוועדה, ואני שמחה שזה נושא שעולה כאחד הנושאים המרכזיים.

גלית אבישי: אני חושבת שבזה צריך להתמקד הדיון.

גלית אבישי: עסקה צריכה לכלול מרכיבים שישפרו את התחרות לאורך זמן ולא ברמה המיידית.

שלום שמחון: הם יודעים את זה.

גלית אבישי: לא.

גלית אבישי: אין על זה הסכמה כבר במשך שנים.

גלית אבישי: היום יש חובה לבנקים לתת לנו פירוט על כל עמלה שאנחנו משלמים, אבל מדובר רק על עמלות עיקריות.

גלית אבישי: הדרישה שלנו היא לקבל ריכוז שנתי ורבעוני, כמה אנחנו משלמים בסך הכל עמלות לבנק.

גלית אבישי: כמו שבסופר אנחנו מקבלים חשבון לא רק על החלב ועל הלחם, אלא על כל מה ששילמנו.

גלית אבישי: אז ייפתר הויכוח.

גלית אבישי: אני חושבת שזה יהווה תמריץ לבנקים שלא לסבך אותנו.

שלום שמחון: אני מקבל מהבנק שיש לי חשבון אצלו, דו"ח עמלות פעם ברבעון.

גלית אבישי: תקרא מה כתוב למעלה.

גלית אבישי: אתה מקבל דיווח רק על עמלות העיקריות.

שלום שמחון: כתוב לי כמה פעולות עשיתי.

יואב להמן: על איזה עמלות אנחנו לא מקבלים דיווח?

גלית אבישי: מה מפריע לתת דיווח?

גלית אבישי: אני רוצה ריכוז של כל העמלות.

גלית אבישי: למה זה מפריע לבנק ישראל.

יואב להמן: זה לא מפריע, אבל תגידי למה זה יתרום.

גלית אבישי: למה עמלה על המרת מטבע לא מופיעה בריכוז עמלות הרבעונית?

גלית אבישי: יתקיים על זה דיון בוועדת כספים לפני שנה וחצי.

גלית אבישי: את כל ההמלצות שלנו בנוגע לגילוי הנאות קיבלו, פרט להמלצה של ריכוז כלל העמלות ולא רק עמלות עיקריות.

גלית אבישי: אם את זה נקבל, אנחנו נדע סוף סוף כמה אנחנו משלמים ברמה הרבעונית והשנתית.

גלית אבישי: אני ממליצה להכניס את זה לעסקת החבילה כהוראה מחייבת.

שלום שמחון: אני לא הצלחתי להבין את הדברים שלך, אבל אם מנהלי הבנקים הבינו אותך, אז זה בסדר.

גלית אבישי: הם מבינים אותי, אבל אני רוצה שהמפקח על הבנקים יעשה את זה סוף סוף.

מל פולישוק-בלוך: אני מתנצלת שהגעתי באיחור לדיון, וזה כיוון שהייתי צריכה לפתוח שנת לימודים בבתי ספר בכובעי האחר כיו"ר ועדת החינוך.

מל פולישוק-בלוך: לפעמים יש דברים נעימים שעושים כחברי כנסת.

שלום שמחון: אנחנו שמחנו על דבר אחר, על כך שהבנקים בישראל מרוויחים כסף ועושים עסקים טובים ומנהלים את עצמם יפה.

שלום שמחון: אני לא אמרתי את זה בציניות.

גליה מאור: לא היו הפסדים.

מל פולישוק-בלוך: היתה ירידה ברווחים.

גליה מאור: זה לא אותו דבר.

שלום שמחון: נגיד ואת שרה בממשלה, יכול להיות מצב שיעירו אותך באמצע הלילה ויגידו לך שבנק עומד להתמוטט וצריך להעביר החלטה עוד הלילה בהצבעה טלפונית, לכן עדיף שהם ירוויחו כסף ויעשו עסקים טובים.

מל פולישוק-בלוך: אין ספק, אנחנו שמחים שהבנקים מרוויחים, אבל הרגשות הם קצת מעורבים.

מל פולישוק-בלוך: אנחנו כאן מנסים כבר חודשים ארוכים להוביל מהלך שהוא מאוד חשוב.

מל פולישוק-בלוך: אני חוששת מאוד שההסכם הזה יהיה כסות לעמלות שאינן בסל, לעמלות שאנחנו לא מכירים אפילו.

מל פולישוק-בלוך: אנחנו שמענו על היצירתיות הרבה של העמלות.

יואב להמן: אני לא מבין מה שאת אומרת.

יואב להמן: האם את מציעה לבטל את האוברדרפט בישראל?

מל פולישוק-בלוך: לא.

דוד גרנות: מנכ"ל הבנקים התייחס לזה קודם בצורה מפורטת.

מל פולישוק-בלוך: אני הייתי ב-6 ישיבות שבהן שכחו את הנושא.

מל פולישוק-בלוך: אם קלעתי לדעתם של גדולים, אני שמחה.

מל פולישוק-בלוך: אני חושבת שזו אחת הבעיות שאנחנו צריכים להכניס אותן במסגרת סל ההתייחסויות שלנו.

מל פולישוק-בלוך: אני לא מתכוונת לבטל את הנושא של האוברדרפט, אלא לשים מגבלות.

שלום שמחון: אי רוצה להצביע על עסקת החבילה.

גלעד ארדן: לפני ההצבעה, יש לי הצעה נגדית.

גלעד ארדן: עם כל הכבוד לחבילה, קשה לי להצביע על משהו שאני עדיין לא ראיתי את ההתייחסות המפורטות של הבנקים אליו.

גלעד ארדן: אני שומע את דבריהם של המפקח על הבנקים והממונה על ההגבלים העסקיים, ואני מבין שיש פה לאקונות מאוד משמעותיות.

גלעד ארדן: גם כאשר אתה אומר שזה רק לתקופת ביניים עד החקיקה, תקופות הביניים המינימלית הזו יכולה להיות עד שנת 2006 ואף הרבה יותר מזה.

גלעד ארדן: כאשר אנחנו מדברים על עסקה כאשר לא ברור מה קורה לגבי העמלות האחרות, מה המחויבות של הבנקים לגבי הסרת חסמים ודברים נוספים שצוינו במסמך של המפקח ושל הממונה, כדאי לחכות עוד שבוע-שבועיים עם ההצבעה.

שלום שמחון: זו בקשה גדולה מאוד.

שלום שמחון: הדבר הזה עלה לסדר היום לפני חודש.

שלום שמחון: אני מקיים את הישבה הזו אחרי חודש שבון היתה הזדמנות לדון בעקרונות שאותם אני הצגתי.

שלום שמחון: היום זה הסיכום של העניין.

שלום שמחון: אתה מציע לדחות בשבוע, אך המשמעות היא לדחות בעוד חודשיים.

אבשלום וילן: גלעד היה צודק אם היה מדובר בחוק.

אבשלום וילן: פה לא מדובר בחוק אלה במעין הבנה ציבורית שהגענו אליה.

אבשלום וילן: הממונה על הבנקים מוביל חוק מסודר, והממונה על ההגבלים העסקיים העיר מה שהעיר, ואני מקווה שזה יתפתח.

אבשלום וילן: אנחנו ממלאים פה תפקיד ציבורי, ולכן אני מציע להסתפק בהסכמה הזו.

אבשלום וילן: זה בהחלט ציון דרך.

אבשלום וילן: אנחנו עדיין לא הולכים הביתה.

אבשלום וילן: אנחנו ממשיכים להיות פה ולעקוב.

שלום שמחון: נעבור להצבעה על עסקת החבילה.

שלום שמחון: בעד – 4

שלום שמחון: נמנעים – 1